Թիլերսոնը պահպանում է չեզոքություն Քաթարի խնդրում, գտնում են վերլուծաբանները
Ռեքս Թիլերսոնը Քուվեյթից կմեկնի Սաուդյան Արաբիա: Նա շարունակում է իր այցը տարածաշրջան՝ Քաթարի շուրջ ստեղծված իրավիճակը հանգուցալուծելու համար: Թիլերսոնն այս ուղղությամբ գրանցել է առաջին հաղթանակը՝ հայտարարելով ահաբեկչության դեմ պայքարի վերաբերյալ քաթար-ամերիկյան հուշագրի մասին:
ԱՄՆ-ի պետքարտուղար Ռեքս Թիլերսոնը հայտարարել է ահաբեկչության ֆինանսավորման դեմ պայքարի շուրջ քաթար-ամերիկյան փոխըմբռնման հուշագրի մասին։ «Ես այսօր այստեղ՝ Քաթարում եմ նույն տրամադրությամբ, ինչպես նախագահ Թրամփը մայիսին Ռիադում էր: ԱՄՆ-ի միակ նպատակն է վերացնել ահաբեկչությունն աշխարհի երեսից»,- ասել է պետքարտուղար Թիլերսոնը: Հունիսի 5-ին Սաուդյան Արաբիան, Արաբական Միացյալ Էմիրությունները, Բահրեյնը, Եգիպտոսը խզել էին դիվանագիտական կապերը Քաթարի հետ և վերջինիս ենթարկել ցամաքային, օդային ու ծովային շրջափակման՝ մեղադրելով Քաթարին ահաբեկչության ֆինանսավորման մեջ: Նրանք 13 կետից բաղկացած պահանջագիր էին ներկայացրել Դոհային: Չնայած նախագահ Դոնալդ Թրամփը կարծես թե այս խնդրում կանգնած է Սաուդյան Արաբիայի կողքին, ելնելով ծայրահեղականներին Քաթարի կողմից ֆինանսավորման մեղադրանքից, վերլուծաբանները գտնում են, որ Թիլերսոնը պահպանում է չեզոքություն այս հարցում: «Եթե Թիլերսոնը կարողանա հասնել հաջողության և վերականգնել Սաուդյան Արաբիայի ու Քաթարի հարաբերություններն առանց կողմերից մեկին վնասելու, նախագահը կաջակցի և կողջունի դա»,- նշում է Ահարոն Դեյվիդ Միլլերը Վիլսոնի կենտրոնից: Միլերի կարծիքով, որպես նավթային ոլորտի նախկին ղեկավար, Թիլերսոնն ունի բանակցելու համապատասխան փորձառություն և քաջ ծանոթ է տարածաշրջանին: Նրա կարծիքով, պետքարտուղարն այստեղ մեծ հարգանք է վայելում: Թիլերսոնը ծրագրում է այցելել Սաուդյան Արաբիա՝ սաուդական կողմի մոտեցումներին ծանոթանալու համար: